Niektorým organizáciám sa aj po vypuknutí pandémie darilo organizovať pre svojich dobrovoľníkov cestovanie z miesta vyslania formou pravidelných letov, iné sa s vyslanými dobrovoľníkmi dohodli, že zostanú v hostiteľskej krajine a budú pracovať z miesta ubytovania, až kým sa im nenaskytne možnosť repatriácie. Iné sa po dohode so svojimi dobrovoľníkmi rozhodli, že by mali zostať v krajine vyslania, pretože stále bolo bezpečné a možné vykonávať činnosti podľa plánu.

V roku 2019 bola z dôvodu vypršania platnosti predchádzajúcej rámcovej zmluvy na jar 2020 vyhlásená nová výzva na predloženie ponuky a v júni 2020 sa podpísala nová rámcová zmluva s konzorciom poskytovateľov odbornej prípravy vedeným spoločnosťou ICF.

Prvý a jediný cyklus odbornej prípravy dobrovoľníkov pomoci EÚ v roku 2020 sa konal od 17. do 29. februára v talianskej Pise a organizovala ho univerzita Scuola Universitaria Superiore Pisa, Sant’Anna, partner v konzorciu poskytovateľov odbornej prípravy. Odbornú prípravu absolvovalo 54 záujemcov o dobrovoľnícku činnosť (na nižšej aj vedúcej úrovni, 10 mužov a 44 žien), ktorí boli rozdelení do troch skupín. Kurzy boli vedené v angličtine a všetci záujemcovia o dobrovoľnícku činnosť absolvovali odbornú prípravu úspešne.

Následne sa odborná príprava pozastavila. Pôvodne sa dúfalo, že sa prezenčná odborná príprava obnoví v septembri 2020, ale musela byť zrušená pre zákaz vychádzania, cestovné obmedzenia a povinnosti absolvovať karanténu v mnohých členských štátoch EÚ. Keďže výzva na vyslanie dobrovoľníkov na rok 2020 bola zrušená, v rokoch 2021 a 2022 netreba odborne pripravovať 600 nových záujemcov o dobrovoľnícku činnosť. Stále sa predpokladá, že pokiaľ to situácia dovolí, z celkovej odbornej prípravy plánovanej v prípade 1 200 záujemcov o dobrovoľnícku činnosť vyplývajúcej z výziev na roky 2019 a 2020 bude treba na konci roku 2021 zorganizovať odbornú prípravu pre zvyšných dobrovoľníkov z výzvy na vyslanie dobrovoľníkov na rok 2019.

IV. Podporné opatrenia

Rozpočet na podporné opatrenia pokrýva činnosti spojené s komunikáciou a so zviditeľňovaním, ako aj údržbu a poradenské stredisko platformy Dobrovoľníci pomoci EÚ. V roku 2020 výnimočne pokryl aj štúdiu hodnotenia ex post.

Podujatie pre dobrovoľníkov bolo naplánované na jar 2020, muselo sa však zrušiť. Nemohli sa uskutočniť ani ďalšie plánované propagačné činnosti sprevádzajúce zverejňovanie voľných pracovných miest pre dobrovoľníkov, či organizácia nadväzujúcej terénnej práce, pretože sa zrušili významné udalosti (napríklad Európske rozvojové dni) a zverejňovanie voľných pracovných miest pre dobrovoľníkov sa pozastavilo. Na webovom sídle Komisie boli uverejnené tri informačné bulletiny poskytujúce aktuálne informácie o situácii dobrovoľníkov a pokračovaní programu a zaslané na distribučný zoznam (február, máj a december 2020).

V roku 2020 bolo na platforme Dobrovoľníci pomoci EÚ uverejnených deväťdesiat nových príbehov z terénu. Platforma sa bude využívať na zverejňovanie voľných pracovných miest pre dobrovoľníkov a príbehov dobrovoľníctva aj v roku 2021, až kým v rámci Európskeho zboru solidarity nebude možné vyvinúť ďalšie nástroje ( https://europa.eu/youth/euaidvolunteers_sk ).

V článku 27 nariadenia č. 375/2014 sa stanovuje, že Komisia musí Európskemu parlamentu a Rade predložiť správu z hodnotenia ex post o vykonávaní iniciatívy Dobrovoľníci pomoci EÚ za sedemročné finančné obdobie vykonávania, a to najneskôr do 31. decembra 2021. Dodávateľ hodnotiacej štúdie bol vybraný na jar 2020 a práce sa začali v auguste 2020. Návrh záverečnej správy bol doručený vo februári 2021 a bude slúžiť ako podklad na vypracovanie správy z hodnotenia ex post.

V. Závery a ďalšie kroky

Vykonávanie iniciatívy Dobrovoľníci pomoci EÚ bolo treba v dôsledku vypuknutia pandémie COVID-19 náhle pozastaviť na jar 2020. Pre neistoty týkajúce sa možností cestovania a pracovných podmienok iba veľmi málo vyslaní sa mohlo ďalej realizovať a veľa z nich sa uskutočnilo na diaľku. Cestovné obmedzenia, povinnosti absolvovať karanténu a nedostatok testovacích kapacít bránili organizácii prezenčnej odbornej prípravy nákladovo efektívnym a bezpečným spôsobom.

Do konca roku 2020 sa odborná príprava neobnovila a neistota spojená s účinkami prebiehajúcej pandémie pretrvávala, takže sa nenaplánovali žiadne nové činnosti. Výzva na predkladanie návrhov na vyslanie dobrovoľníkov na rok 2020 bola preto zrušená, takže niektoré činnosti naďalej vykonávali iba dobrovoľníci pomoci EÚ z projektov vybraných v rokoch 2018 a 2019. Celkovo nebolo možné z prideleného rozpočtu na rok 2020 použiť 16,9 milióna EUR vo viazaných rozpočtových prostriedkoch a 14,2 milióna EUR v platobných rozpočtových prostriedkoch a boli prevedené do iných programov v okruhu 4 rozpočtu EÚ.

Od spustenia iniciatívy bolo certifikovaných 370 organizácií. Niekoľko z týchto organizácií získalo opätovnú certifikáciu na ďalšie tri roky a tento proces bude v roku 2021 pokračovať v prípade organizácií, ktorým bola certifikácia udelená v roku 2018 a ktoré stále aktívne uskutočňujú projekty vysielania. Platnosť výzvy na certifikáciu vypršala v septembri 2020 a o značku kvality v rámci Európskeho zboru solidarity bude možné znovu požiadať v roku 2021.

Medzi zákonodarcami sa v decembri 2020 dosiahla politická dohoda o obnovených právnych predpisoch Európskeho zboru solidarity, ktoré budú obsahovať aj zložku humanitárnej pomoci a od roku 2021 nahradia iniciatívu Dobrovoľníci pomoci EÚ.